Leinster leer Toulouse dure lesToulouse se Argentynse vleuel Juan Cruz Mallia hardloop met die bal in die wedstryd teen Leinster. (Foto: Paul Faith/AFP) Daar is sekere dinge in rugby wat nooit sal verander nie – soos ŉ gebrek aan dissipline wat jou altyd aan die hakskeen sal byt. Dit het Leinster Saterdagmiddag in Dublin oor en oor aan Toulouse uitgespel toe hulle die halfeindronde van die Europese Kampioenebekerreeks met 41-22 gewen het nadat hulle rustyd met 27-14 voor was. Leinster speel op 20 Mei tuis in die eindstryd teen die wenner van Sondag se ander halfeindstryd tussen La Rochelle en die Exeter Chiefs in die Stade Rochelais. Die Franse (Toulouse) het twee geel kaarte (Tomas Ramos, 16de minuut) en Rodrique Neti (56ste minuut) gekry. Teen Leinster is dit onverklaarbaar. Boonop was hulle ná 55 minute van speltyd besig om terug te veg. Maar toe tref Neti in ŉ oomblik van waansin vir Josh van der Flier in ŉ losskrum met die kop. Dit moes heel waarskynlik ŉ rooi kaart gewees het, want Neti het sy kop uit die losskrum gelig en Van der Flier getref. Dit was bisar. Leinster se besluit om nie met hul topspelers na Suid-Afrika te reis en twee keer in die Verenigde Rugbykampioenskapsreeks aan beserings bloot te stel nie, het weer vrugte afgewerp. Hul topspelers was Saterdag vars en uitgerus en kon die verwoede aanslag van die Franse die hoof bied. Leinster, wat verlede jaar se halfeindstryd teen Toulouse met 41-15 gewen het, was in die eerste helfte selde onder druk. Dis een van die lesse wat daar teen hulle te leer is: Plaas hulle onder druk, duik hulle agter die voordeellyn en keer dat hulle die bal rondgooi. Toe Toulouse dit nie kon regkry nie, het die deur wawyd vir Leinster oopgeswaai. Puntemakers: Leinster 41 (27): Drieë: Jack Conan (2), Dan Sheehan, Josh van der Flier, Jason Jenkins. Doelskoppe: Ross Byrne (3). Strafdoele: Byrne (3). Toulouse 22 (14): Drieë: Pita Ahki, Emmanuel Meafou, Jack Willis. Doelskoppe: Tomas Ramos (2). Strafdoel: Ramos.